ปลื้ม !!ทีม Thailand EMT ของ ประเทศไทย ผ่านการรับรองมาตรฐานขององค์การอนามัยโลก ประเทศแรกในภูมิภาคเอเชียตะวันออกเฉียงใต้
การประชุมคณะกรรมการองค์การอนามัยโลกภูมิภาคเอเชียตะวันออกเฉียงใต้ สมัยที่ 72 ที่จัดขึ้น ณ กรุงนิวเดลี สาธารณรัฐอินเดีย นายสาธิต ปิตุเตชะ รัฐมนตรีช่วยว่าการกระทรวงสาธารณสุข ได้เป็นผู้แทนไทยรับรางวัลแสดงความยินดีจากจากองค์การอนามัยโลก ในฐานะที่ประเทศไทยผ่านการรับรองทีม Thailand EMT ตามมาตรฐานขององค์การอนามัยโลก เป็นประเทศแรกในภูมิภาคเอเชียตะวันออกเฉียงใต้ และในอาเซียน ถือเป็นประเทศที่ 26 ของโลก         นายสาธิต ปิตุเตชะ กล่าวว่า ทีม Thailand EMT ทีมปฏิบัติการฉุกเฉินทางการแพทย์และสาธารณสุขในภาวะภัยพิบัติ เป็นทีมพัฒนาต่อยอดจากทีมเมิร์ท (MERT) ซึ่งกระทรวงสาธารณสุข ได้มอบหมายให้กรมการแพทย์ เป็นแกนหลักดำเนินการร่วมกับหน่วยงานกรม กองต่างๆ ในกระทรวงสาธารณสุข และหน่วยงานเครือข่ายอื่นๆ เช่น กรมป้องกันและบรรเทาสาธารณภัย กระทรวงมหาดไทย กระทรวงกลาโหม สภากาชาดไทย สมาคมเวชศาสตร์ฉุกเฉินแห่งประเทศไทย โดยประเทศไทยมีทีม MERT  ครบทุกจังหวัดตั้งแต่ปี 2556 ที่ผ่านมาได้ให้การดูแลรักษาผู้ประสบภัยทั้งในประเทศ รวมถึงรัฐบาลไทยได้ส่งทีม MERT ไปปฏิบัติหน้าที่ช่วยเหลือผู้ประสบภัยพิบัติแผ่นดินไหวที่ประเทศเนปาลเมื่อปี 2558 การให้ความช่วยเหลือกรณีเขื่อนเซเปียน-เซน้ำน้อยแตก ที่สาธารณรัฐประชาธิปไตยประชาชนลาว เมื่อปี 2561        ด้าน นพ.สมศักดิ์ อรรฆศิลป์ อธิบดีกรมการแพทย์ กล่าวว่า จากนี้กรมการแพทย์มีแผนการขยายผลการพัฒนาทีม Thailand EMT ระยะ 3 ปี ระหว่างปี 2562 – 2564 ทำให้ประเทศไทยเป็นศูนย์การเรียนรู้ และศูนย์การฝึกอบรมทั้งในประเทศและต่างประเทศ ร่วมกับองค์การอนามัยโลก และหน่วยงานที่เกี่ยวข้องตามมาตรฐานสากลต่อไป